Բայազետը Մասիսից հարավ-արևմուտք, Ծաղկանց (Ալադաղ) լեռների մի ճյուղի Թոնդուրեք լեռան լանջերին, մոտ 1900մ. բարձրության վրա է գտնվում: Գեղատեսիլ է, ընկած է նեղ դաշտի խորքում, ժայռերի արանքում: Անտոնի դար կամ Արնաքար բարձրագագաթ լեռան թեք կողերի վրա բարձրանում էր հինավուրց բերդը, որի մասին գերմանացի ճանապարհորդ Վագները գրել է. ՙՀանդուգն ու հրաշակերտ մի շինվածք է, այնպիսի տեղերի վրա հաստատված, որ բազեներն ու անգղները հազիվ թե կհամարձակվեն բույն դնելու՚: Սա հին Դարոյնք բերդն է, որը մի ժամանակ Բագրատունի իշխանների ոստանն էր: Այն համարվում էր 12-13-րդ դարերի կառույց: